“Aku kan aslinya bukan orang banjar juga…”
Sedih banar hati ku mandangar ikam bapadah kaya itu..
(14 jam sebelumnya…)
Himung rasa hatiku, mandangar ikam babulik ka banua.
Kawal lawas sarantang saruntung
tumatan TK sampai SMA
Lakas ku kajut sapida mutur
manyinggahi rumah mama ikam, wadah kita bakumpulan bahari
tumatan TK sampai SMA
“Balum datang, lagi di jalan menuju ke sini” jar mama ikam
Sabar ai ku mahadang, sambil malihati pohon nang kita naiki bahari
tumatan TK sampai SMA
Kada saapa ikam datang, bah gagah banar, kacamata hirang, salawar livis
kada hilang senyum ikam bahari, kurihing-kurihing tatap kada baubah
tumatan TK sampai SMA
“apa kabar bro? gimana kabar kamu?” jar ikam batakun
“baik haja” jar ku. “kayapa di Jakarta, nyaman haja kah badiam disana” takunku pulang
“wah, enak banget bro, semua fasilitas ada gitu loh” jar ikam manyahut
kada tarasa 30 menit kita bapandiran, tapi aku hanyar sadar
ada nang hilang dari diri ikam, ada nang hilang dari kawalku bahari
tumatan TK sampai SMA
“ikam ni dari tadi pandir bahasa gaul haja, kalawasan badiam di Jakarta, sampai kada ingat lagi Bahasa Banjar”
ujar ku manggayai haja maksudnya
“ngga ingat lagi bahasa banjar, aku kan aslinya bukan orang banjar juga” ujar ikam manyahut lakas.
Sedih banar hatiku mandangar ikam bapadah kaya itu..
(malam ini…)
Rasa sedih, taganang pandiran ikam siang tadi..kada kawa guring tabawa dalam hati
kaingatan kawan bahari
tumatan TK sampai SMA
Kada ingatkah ikam? kita bahari main lebok wan isutan jarat,
baajakan tukup wan baasinan ikam jagaunya,
katuju manuntun Mamanda di muka Taman Budaya
tatawaan malihat Wayang Gung muha pamainnya basasingut karas
naik kelotok ka Muara Kuin tuju ka Pulau Kambang
banaik nyiur, habis latihan Pramuka
Kada ingatkah ikam? ikam bahari katuju banar pura-pura bapandir ‘r’ batagar
mahulut acil sakolahan bapandir balolocoan
Kada ingatkah ikam? diantara kakawalan bahari ikam nang paling harat Bahasa Bakumpai
karna padatuan ikam matan Marabahan, abah ikam asli sana, uma ikam asli Barabai
tapi ikam, umpat lahir di Jakarta
habis itu dibawa bulik ka Banjar, bagana disini
tumatan TK sampai SMA
Kaingatan pulang jar ikam siang tadi
“aku kan aslinya bukan orang banjar juga”
sedih banar hatiku mandangar ikam bapadah kaya itu
tapi…
lamun ikam…
Kada handak jadi Urang Banjar
biar ai…
ya sudahlah..kada kawa kupaksa…
Kada Ulun Biarakan Budaya Banjar Hilang di Dunia
ind_Latn bjn_Latn ind_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn ind_Latn bjn_Latn ind_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn ind_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn ind_Latn bjn_Latn sun_Latn bjn_Latn bjn_Latn bjn_Latn bjn_Latn bjn_Latn